Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 281/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Κατσικάκι Λήμνου/Katsikaki Limnou«

EU-nr.: PGI-GR-02792 – 27.7.2021

BOB ( ) BGB (X)

1. Betegnelse(r) på BGB

»Κατσικάκι Λήμνου/Katsikaki Limnou«

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagtebiprodukter), fersk

3.2. Beskrivelse af produktet med betegnelsen i punkt 1

»Katsikaki Limnou« er kød fra kid, der slagtes i en alder på 60-90 dage og vejer mere end 8 kg. Kødet med betegnelsen »Katsikaki Limnou« kommer fra slagtekroppe af dyr, der er født på øerne Limnos og Agios Efstratios (den regionale enhed Limnos). De er født af geder, der traditionelt opdrættes og er tilpasset disse øer, og som fodres med planteføde fra det klart afgrænsede geografiske område (øområde).

Kødet »Katsikaki Limnou«er specielt mørt og saftigt med en behagelig aroma og smag. Kødets farve er hovedsagelig rød til let svag rosa med rosenrødt væv og hvidt fedt.

De organoleptiske egenskaber omfatter også forekomst af underhudsfedt og udviklet muskelmasse. Der er et rigt fedtlag, hvilket er en egenskab, der gør produktet mørt med en rig aroma.

Den kemiske sammensætning af det spiselige væv i kødet »Katsikaki Limnou« fremgår af følgende tabel:

Produkt Proteinindhold Fedt »Katsikaki Limnou« 18,4 % til 26,4 % 4,1 % til 11,1 %

Kødet »Katsikaki Limnou« sælges fersk i følgende former:

— hele slagtekroppe

— halve slagtekroppe

— som udskæringer efter vægt.

Den kemiske sammensætning af det spiselige væv i kødet »Katsikaki Limnou« er anderledes end i kødet fra kid fra andre områder i Grækenland, der har en gennemsnitlig fedtværdi på 1,2 % sammenlignet med 6,9 % for »Katsikaki Limnou«.

3.3. Foder (kun for animalske produkter) og råvarer (kun for forarbejdede produkter)

Kidene fødes mellem udgangen af november og udgangen af februar. De dier i en periode på 45-60 dage. Ved udgangen af denne periode vænnes kidene til at æde grovfoder ved hjælp af tilpasningsfoder, der består af grovfoder, som f.eks. hø fra kornarter og bælgplanter, der produceres lokalt. Efter fravænning er der normalt en periode på 1-2 måneder om foråret, hvor kidene græsser sammen med de voksne geder.

De geder, der opdrættes på Limnos og Agios Efstratios, er fra lokale bestande og er et resultat af naturlige krydsninger af racen Capra prisca, som er hjemhørende i Grækenland. Gederne er små og tilpasset mikroklimaet og miljøet på øerne Limnos og Agios Efstratios.

De voksne geders foder er i vid udstrækning baseret på fri græsning på græsgangene i det specifikke geografiske område. Foderet omfatter også supplerende blandinger, der normalt indeholder produkter fremstillet af kornarter, bælgplanter, halm (hovedsagelig durumhvede), kløver, oliefrøprodukter, der hovedsagelig produceres i det afgrænsede geografiske område, vitaminer og sporstoffer.

3.4. Specifikke etaper af produktionen, som skal finde sted i det afgrænsede geografiske område

Betegnelsen »Katsikaki Limnou« må udelukkende anvendes for kid, der er født, opdrættet og slagtet i det afgrænsede område. Dette omfatter afblødning, flåning og rensning. De geder, som har født kidene, blev også født og opdrættet i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Ud over de mærkningskrav, der er fastsat i den nationale lovgivning og EU-lovgivningen, påføres, uanset hvordan produktet udbydes til salg (hele slagtekroppe, halve slagtekroppe eller udskæringer), følgende særlige logo på kødet »Katsikaki Limnou«:

Ovenstående logo skal ledsages af en kode, der identificerer dyret og den bedrift, som slagtekroppen stammer fra, samt slagtedatoen. Koden består af:

— numerisk kode for den bedrift, hvor dyrene er produceret

— identifikationskoden for det levende dyr, der svarer til slagtekroppen

— slagtedatoen.

F.eks. vil en slagtekrop med koden 002 for det levende dyr, som er fra en bedrift med koden EL8330**** og blev slagtet den 1.12.2020, få tildelt den unikke kode 8330****002-01/12/2020.

Hvis kødet »Katsikaki Limnou« udskæres og emballeres, overføres ovennævnte etiket enten til de enkelte kødudskæringer eller til den ydre emballage, hvis produktet allerede er emballeret, således at de relevante oplysninger formidles til den endelige forbruger.

4. Kort angivelse af det geografiske områdes afgrænsning

Det geografiske område, hvor »Katsikaki Limnou« produceres, afgrænses af de geografiske grænser for øerne Limnos og Agios Efstratios.

5. Tilknytning til det geografiske område

Produktets tilknytning til det afgrænsede område er baseret på kødets kvalitetsegenskaber. Kødet »Katsikaki Limnou« er et velkendt produkt. Det har gode organoleptiske egenskaber, der skyldes de traditionelle metoder til opdræt af kid og geder og deres foder, som primært er baseret på den rige vegetation på græsgangene i det afgrænsede geografiske område.

Det geografiske områdes egenart

Øerne Limnos og Agios Efstratios tilhører øgruppen i den nordøstlige del af Det Ægæiske Hav. Limnos består i vid udstrækning af flade, træløse områder og sletter. Hvede- og kornmarker, vinmarker, kratområder og store græsgange, som udgør mere end halvdelen af øen, er nogle af landskabets hovedtræk. Øen Agios Efstratios (eller »Ai Stratis«) har lignende egenskaber.

De to øer er uløseligt forbundet socialt, kulturelt, økonomisk og gennem handel. En lang række produkter er blevet handlet og transporteret mellem de to øer i årenes løb. Denne uafbrudte flytning af husdyr omfattede også geder, hvilket bidrog til deres homogene udvikling på de to øer. Øen Agios Efstratios har en fast færgeforbindelse med Limnos.

Naturbestemte faktorer

Som i resten af Grækenland er klimaet typisk for Middelhavsområdet. Vintrene er milde og våde. Somrene er relativt varme og tørre, og der er generelt et højt antal solskinstimer det meste af året. Ikke desto mindre er klimaet i området tørrere med undertiden kraftige vinde og sjældne regnskyl.

Som øer i Det Ægæiske Hav har Limnos og Agios Efstratios været en vigtig rute for den gradvise migration af lokale plantearter til Grækenland fra øst på grund af nærheden af planter med oprindelse i Lilleasien.

Gederne på de to øer lever i vid udstrækning af den rige urteagtige vegetation af forskellige sorter af aromatiske planter og krat. Undersøgelser har vist, at Limnos’ naturlige vegetation består af 756 plantearter, hovedsagelig terofytter (55 %). Blandt disse er otte arter endemiske i Grækenland, én endemisk i det nordøstlige Ægæiske Hav og én endemisk i Limnos. Desuden har øen Agios Efstratios på trods af sin beskedne størrelse 438 forskellige plantearter.

Generelt er frygana-vegetation (kratområder) udbredt på Limnos og Agios Efstratios. 25 % af græsgangene i området er kratområder. De følgende er typiske arter af frygana-vegetation: kermes-eg, tornet kvæsurt, timian, oregano, håret torngyvel, jernurt, salvie, anthyllis hermanniae, vortemælk, prikbladet perikum, lyserød cistrose, cistrose, cistus salviifolius og isop. Følgende planter er også til stede i området: middelhavsvortemælk, dittrichia viscosa og ballota acetabulosa.

I makien omfatter træbevoksningen på de to øer også følgende arter: judastræ, håret torngyvel, espartogræs, mastiktræ, grønt oliventræ, vildt oliventræ, rosmarin, vilde asparges, musetorn og andet.

Området har også klitter med vegetation, der er dannet af sclerofylkrat.

Desuden omfatter vegetationen på de to øer ofte naturlige græsarter og bælgplanter, der hører til græsarter og bælgplanter, som er ideelle arter til græssende geder.

Husdyr

I umindelige tider har opdræt af små drøvtyggere sammen med landbrug og fiskeri været hovedbeskæftigelsen hos indbyggerne i det geografiske område Limnos-Agios Efstratios. Faktisk er den traditionelle landbrugsmetode en måde at bevare områdets økosystem og biodiversitet på og er samtidig en integreret del af den lokale kulturarv.

Generelt bidrager gedernes og kidenes kost til at producere kød med en karakteristisk fedtsyreprofil. Kødets fedtsammensætning hænger sammen med forekomsten af flerumættede fedtsyrer i planterne, som anses for at være ønskværdigt, da det har været forbundet med det producerede køds særlige smag. Endvidere øger dyrenes frie græsning også koncentrationen af andre ønskelige mikronæringsstoffer i kødet som f.eks. vitaminer og naturlige antioxidanter.

Menneskelige faktorer

Den traditionelle metode til opdræt af dyrene er baseret på de typiske indhegninger — »mantres« — hvor dyrene holdes tæt på græsgangene. Landbrugsmetoden var særlig vigtig i forbindelse med udviklingen af smagen i kødet »Katsikaki Limnou«, fordi dets kvalitet er uløseligt forbundet med anvendelsen af og viden om græsgange.

Husdyravlernes traditionelle praksis påvirker egenskaberne for produktet »Katsikaki Limnou«. Navnlig bidrager den sene fravænning af kidene (ca. 60 dage) til udviklingen af sunde kid med generøse fedtaflejringer i kroppen. Desuden forvaltes besætningerne ved at anvende traditionelle opdrætsmetoder, der omfatter »mantres«. Dette sikrer, at gederne og kidene ikke skal bevæge sig over store afstande for at finde føde, da græsgangene ligger tæt på indhegningerne (mantres), og der er korte afstande til alt på øerne. Dyrene belastes derfor meget lidt, hvilket betyder, at de opbygger betydeligt mere intramuskulært fedt end andre lignende dyr og udvikler muskelmasse.

Så vidt muligt har fravænnede kid sammen med voksne dyr konstant adgang til græsgangene, indtil de slagtes. Voksne dyr og kid græsser året rundt og har takket være den halvekstensive landbrugsmetode direkte adgang til græsgange med en rig mangfoldighed af aromatiske spiselige planter og urter. Dette giver aromatiske bestanddele i fedtvævet og bidrager til produktets gode organoleptiske egenskaber. Disse egenskaber omfatter smagen i kombination med kødets mørhed, som skyldes mængden af intramuskulært fedt.

Den halvekstensive landbrugsmetode, der bygger på udnyttelse af områdets naturlige økosystem gennem græsning, er blevet udviklet over tid som følge af omgivelsernes særlige forhold. Faktisk er det en måde at bevare områdets økosystem og biodiversitet på og er samtidig en integreret del af den lokale kulturarv.

Gedeopdrætsfaget er ført videre fra generation til generation med opdrætspraksis og -erfaring, som er blevet overdraget til yngre landbrugere. De fremstiller i dag stadig »Katsikaki Limnou«, som er kendt for sin gode kvalitet. I århundreder er besætningerne blevet forvaltet af erfarne »kehagiades«, som husdyropdrættere kaldes lokalt, ved hjælp af det traditionelle indhegningssystem. Dette har skabt en levedygtig og bæredygtig model for halvekstensivt gedeopdræt.

Produktets egenart

Kødet »Katsikaki Limnou« er et aromatisk produkt. Det er mørt, saftigt og blødt med gode organoleptiske egenskaber. Det samlede fedtindhold i det spiselige væv er højere sammenlignet med lignende produkter. Dette har en positiv indvirkning på produktets smag og mørhed.

På grund af den alder, der er valgt til slagtning, er slagtekroppene forholdsvis tunge med en slagtet vægt på mere end 8 kg. Fedtinholdet i slagtekroppene er mest intramuskulært.

Sammenhængen mellem det geografiske område og produktets særlige egenskaber

»Katsikaki Limnou« er kød med gode organoleptiske egenskaber. Det er et meget udbredt produkt, der i mange år uafbrudt er blevet fremstillet på de to øer. De specifikke miljøfaktorer og den menneskelige praksis, der længe har været fremherskende i det afgrænsede geografiske område på Limnos og Agios Efstratios, har ført til udviklingen af et kvalitetsprodukt med gode egenskaber, der betyder, at kødet »Katsikaki Limnou« adskiller sig fra andre lignende produkter.

Opdræt af små drøvtyggere er grundlaget for aktiviteterne inden for husdyrbrug på de to øer. Limnos har store græsningsarealer, der dækker 35,74 % af øens samlede areal. Kratområder tegner sig for ca. 25 % af øens græsningsarealer. Vegetationen i disse områder er lav, meget spredt og sporadisk. Tornet kvæsurt dominerer sammen med timian og et stort antal aromatiske planter.

Græsgangene på Limnos og Agios Efstratios har en betydelig græsningskapacitet og nyder godt af tilstedeværelsen af forskellige aromatiske planter. Dette resulterer i kødprodukter, hvor fedtet har opnået organoleptiske egenskaber, der er formet af variationen af aromatiske og andre planter på græsgangene. Produktets kvalitet og organoleptiske egenskaber bestemmes derfor af dyrenes omfattende adgang til græsgange.

Det blide terræn i det afgrænsede område med lavtliggende sletter giver let adgang til græsgange tæt på de traditionelle opstaldningsfaciliteter. Dyrene belastes derfor meget lidt, hvilket betyder, at de opbygger betydeligt mere fedt end andre lignende dyr og udvikler muskelmasse.

De geder, der græsser på Limnos og Agios Efstratios, æder mange forskellige aromatiske spiselige planter og urter.

På grund af klimaforholdene kan dyrene leve udenfor på græsgangene i stedet for i staldbygninger året rundt. Efter den periode, hvor kidene udelukkende fodres med mælk, har de således adgang til græsgange, indtil de slagtes. Græsningsperioden for unge geder er fra 1 til 2 måneder, mest i foråret.

Dyrene får primært deres foder fra fri græsning. På grund af det milde klima kan dyrene leve udenfor på græsgangene i stedet for i staldbygninger og kan græsse hele året rundt. Efter den periode, hvor kidene udelukkende fodres med mælk, har de således adgang til græsgange, indtil de slagtes.

De voksne geder har næsten permanent adgang til græsgange året rundt, og det samme gælder kidene i perioden mellem fravænning og slagtning. Dette sammen med den lange dieperiode giver kødet dets kvalitet og dets karakteristiske egenskaber, da det resulterer i slagtekroppe med tilstrækkelig muskelmasse og intramuskulært fedt.

Mængden af intramuskulært fedt i kødet »Katsikaki Limnou« har direkte indflydelse på kødets vandindhold og konsistens samt på dets smag og de aromaer, der frigøres under tilberedningen.

Identiteten for produktet med betegnelsen »Katsikaki Limnou« er baseret på den halvekstensive landbrugsmetode, den frie græsning og de traditionelle metoder, som opdrætterne anvender. På baggrund af efterspørgslen efter produktet »Katsikaki Limnou« med de gode egenskaber, der er beskrevet tidligere, er der incitament til at bevare disse opdrætsmetoder for at sikre de nævnte egenskaber.

Alt dette bidrager til den gode kvalitet og de behagelige organoleptiske egenskaber ved kødet »Katsikaki Limnou«, som har givet det sit omdømme. Produktet er knyttet til øernes gastronomiske tradition, hvor lokale opskrifter som »kaspakino«-kid er blandt lokalbefolkningens og turisternes favoritter.

Henvisning til offentliggørelsen af varespecifikationen

http://www.minagric.gr/images/stories/docs/agrotis/POP-PGE/2021/prodiagrafes_katsikaki_limnou150222.pdf

(1) EUT L 343 af 14.12.2012, s. 1.